จับตา TISCO ประกาศงบ Q2 วันนี้ ลุ้นกำไรโตแตะ 1.42 พันล้านบาท
จับตา TISCO ประกาศงบการเงิน Q2/60 วันนี้ (11 ก.ค.) โบรกฯ คาดกำไรโตแตะ 1.42 พันลบ. โดยจะชะลอตัวไตรมาสก่อนแต่ยังเพิ่มขึ้นโดดเด่นเมื่อเทียบจากปีก่อน
11 ก.ค. 2560

ผู้สื่อข่าวรายงานว่า เริ่มเข้าสู่ช่วงการรายงานผลประกอบการประจำไตรมาส 2/60 ขณะที่นักวิเคราะห์มองว่า ในวันนี้ (11 ก.ค.) บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO จะรายงานงบเป็นบริษัทแรก
โดย บล.เคจีไอ (ประเทศไทย) วิเคราะห์ SET วันนี้แกว่งแคบๆ/บวกเล็กน้อย ตลาดการเงินโลกชะลอชัดเจนเพื่อรอรับปัจจัยฝั่งสหรัฐฯ หลายอย่างในช่วงกลาง-ปลายสัปดาห์ ด้านปัจจัยภายใน ธนาคารพาณิชย์ของไทยจะเริ่มรายงานงบไตรมาส 2/60 โดยเริ่มจาก TISCO ในวันนี้ 
ส่วน บล.กรุงศรี วิเคราะห์ SET วันนี้จะยังผันผวนในกรอบจำกัด โดยเชื่อว่านักลงทุนจะรอดูผลประกอบการของกลุ่มธนาคารว่าจะออกมาดีหรือแย่กว่าที่ตลาดคาดไว้รวมไปถึงแนวโน้มของภาระหนี้ที่ไม่ก่อให้เกิดรายได้ (NPLs) จะผ่านพ้นจุดสูงสุดไปแล้วหรือยัง ซึ่งจะส่งผลต่อทิศทางการลงทุนในหุ้นกลุ่มธนาคารในระยะถัดไป โดยวันนี้วันนี้ TISCO จะประกาศงบเป็นแห่งแรกเบื้องต้นคาดกำไรสุทธิชะลอตัวไตรมาสก่อน แต่ยังเพิ่มขึ้นโดดเด่นเทียบจากปีก่อน
ด้าน บล.แอพเพิล เวลธ์ วิเคราะห์ SET วันนี้ทิศทางการลงทุนในสัปดาห์นี้ติดตามรายงานผลประกอบการไตรมาส 2/60 ของกลุ่มธนาคารพาณิชย์  วันนี้เริ่มที่ TISCO Consensus คาดจะรายงานกำไรสุทธิ 1.42 พันล้านบาท และวันศุกร์ติดตามรายงานงบของ KKP , LHBANK ภาพรวมกำไรสุทธิกลุ่มธนาคารในไตรมาส 2/60 คาดจะขยายตัวได้เล็กน้อยเทียบช่วงเดียวกันของปีก่อนและชะลอตัว -3 % จากไตรมาสก่อน